I snart 16 år i træk har Harry Potter Festival slået dybere og dybere rødder ned i den fynske muld og trukket flere og flere troldmandsfans til fra både andre landsdele og udlandet.

Festivalen er vokset til at omfatte tre dage, et tocifret antal events og flere end 10.000 deltagere. Det håber folkene på Odense Bibliotekerne, der står bag, at den fortsat vil kunne, selv om det amerikanske Warner endegyldigt har besluttet, at festivalen ikke må bruge præcise navne og stedbetegnelser fra bogens univers.

Dermed skal festivalen i år for første gang ud og brande sig med et andet navn end det mundrette Harry Potter Festival.

- Vi har gennem årene været i løbende dialog med Warner Bros. Studios, som administrerer alle rettigheder vedrørende Harry Potter-universet. Dialogen har været meget positiv, og vi respekterer selvfølgelig, at selskabet nu vurderer, at festivalen har nået en størrelse og udbredelse, som betyder, at de beder os om at ændre navnet fremadrettet, siger Kent Skov Andreasen, chef for Biblioteker og Borgerservice.

Foreløbigt er navnet ændret til "Magiske Dage i Odense".

Søren Dahl Mortensen, der gennem årene har stået i spidsen for festivalen, siger:

- Vi har hele tiden vidst, at Warner var opmærksom på vores størrelse, og vi har hele tiden bevidst holdt merchandise ude af festivalen, så den fik et lokalt præg. Med sidste års 12.500 gæster var vi sikker på, at festivalen havde nået sin størrelse, så det hænger sammen og stadig er en hyggelig festival at deltage i. Men det er alligevel blevet for stort for dem, og så må vi bøje os og rette os ind, så vi ikke risikerer, at de anlægger sag mod os.